《又次韵转庵用食黄雀韵赞叹邓长孺曩得予端研邓为转庵甥方在疚》
宋代·许及之

论研当考石精微，观人岂计体瘠肥。歙溪入浙无淹期，刷丝罗纹如出机。

比并端坑终品卑，就中古端见尤稀。难得已叹承平时，长绳束腰下岩扉。

宿粮腰畔不救饥，凿深泉眼迸若飞。浸淫竟日无光晞，轻生重石不悟非。

石工传业犹孙枝，我售古璞千金归。璞虽云石玉为肌，信手得墨无拒违。

事忙行草取次宜，才衰笔老无发挥。顷见邓友辍赠之，质粹材美不可讥。

契家有子吾所知，文章光焰期腾晖。不妨怪怪仍奇奇，酷似牢之惟舅依。

嗟嗟尚怵霜露悲，循陔自苦躬采薇。读礼以外将胡为，力学报亲其殆几。

学非有厌书非痴，有志于上皆可希。彤庭对策决大疑，制草说命周南妃。

玉堂从容有馀师，古来孽子操心危。勉旃无令一篑亏，万钉要看黄金围。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。